Обяснителен меморандум

Последният протокол по Споразумението за партньорство в областта на рибарството между Европейския съюз и Мароко бе парафиран на 25 февруари 2011 г. Предвидено бе протоколът да се отнася за период от една година — от 28 февруари 2011 г. до 27 февруари 2012 г.

Протоколът бе подписан от двете страни по споразумението на 13 юли 2011 г. и започна да се прилага временно с обратна сила от 28 февруари 2011 г. на основание Решение 2011/491/EС на Съвета относно подписването, от името на Европейския съюз, и временното прилагане на Протокола между Европейския съюз и Кралство Мароко за определяне на възможностите за риболов и на финансовото участие, предвидени в Споразумението за партньорство в областта на рибарството между Европейската общност и Кралство Мароко.

За да може Съветът да вземе решение за сключването на протокола от името на ЕС, Европейският парламент трябва да одобри това сключване в съответствие с член 218, параграф 6, буква а) от Договора за функционирането на Европейския съюз. На 14 декември 2011 г. обаче Парламентът взе решение да не даде одобрение за сключването и на 15 декември официално нотифицира Съвета за това.

Поради това Европейският Съюз не е в състояние да сключи Протокола. Съгласно член 25, параграф 2 от Виенската конвенция за правото на договорите временното прилагане на даден договор се преустановява, когато една от страните съобщи на другата, с която договорът се прилага временно, за намерението си да не стане страна по договора.

На тази основа Комисията предлага Съветът да отмени решението си за подписване и временно прилагане на Протокола и правителството на Мароко да бъде информирано за това решение.

2011/0466 (NLE)

Предложение за

РЕШЕНИЕ НА СЪВЕТА

за отмяна на Решение 2011/491/EС на Съвета относно подписването, от името на Европейския съюз, и временното прилагане на Протокола между Европейския съюз и Кралство Мароко за определяне на възможностите за риболов и на финансовото участие, предвидени в Споразумението за партньорство в областта на рибарството между Европейската общност и Кралство Мароко

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 43 във връзка с член 218, параграф 5 от него,

като взе предвид предложението на Европейската комисия[1],

като има предвид, че:

1. Протоколът за определяне на възможностите за риболов и на финансовото участие, предвидени в Споразумението за партньорство в областта на рибарството между Европейската общност и Кралство Мароко (наричан по-долу „Протоколът“) се прилага временно от 28 февруари 2011 г. на основание Решение 2011/491/EС на Съвета от 12 юли 2011 г.[2]

2. В отговор на искането от страна на Съвета от 15 юли 2011 г. в съответствие с член 218, параграф 6, буква а) от Договора за функционирането на Европейския съюз, Европейският парламент взе решение на 14 декември 2011 г. да не даде одобрение за сключването на Протокола от Съвета[3].

3. Съответно е необходимо Решение 2011/491/EС на Съвета да бъде отменено и Мароко да бъде нотифицирано относно прекратяването на временното прилагане на Протокола в съответствие с член 25, точка 2 от Виенската конвенция за правото на договорите.

ПРИЕ НАСТОЯЩОТО РЕШЕНИЕ:

Член 1

Решение 2011/491/EС на Съвета относно подписването, от името на Европейския съюз, и временното прилагане на Протокола между Европейския съюз и Кралство Мароко за определяне на възможностите за риболов и на финансовото участие, предвидени в Споразумението за партньорство в областта на рибарството между Европейската общност и Кралство Мароко се отменя.

Член 2

Председателят на Съвета е оправомощен да посочи лицето(лицата), упълномощено(и) да нотифицира(ат) Кралство Мароко, че в съответствие с член 25, точка 2 от Виенската конвенция за правото на договорите Европейският съюз се отказва от намерението си да стане страна по посочения по-горе протокол. Нотификацията се извършва с писмо.

Текстът на писмото е приложен към настоящото решение.

Член 3

Настоящото решение влиза в сила в деня на приемането му.

Член 4

Настоящото решение се публикува в Официален вестник на Европейския съюз .

Съставено в Брюксел,

За Съвета

Председател

Приложение

Писмо от Европейския съюз

Уважаема госпожо/Уважаеми господине,

Относно Протокола между Европейския съюз и Кралство Мароко за определяне на възможностите за риболов и на финансовото участие, предвидени в Споразумението за партньорство в областта на рибарството между Европейската общност и Кралство Мароко, парафиран на 25 февруари 2011 г. по отношение на временното му прилагане в съответствие с член 12 от Протокола и приет чрез подписването на протокола от двете страни на 13 юли 2011 г.:

Европейският съюз нотифицира Кралство Мароко, че в съответствие с член 25, точка 2 от Виенската конвенция за правото на договорите Европейският съюз се отказва от намерението си да стане страна по посочения по-горе протокол.

Моля приемете, уважаема госпожо/уважаеми господине, моите най-дълбоки почитания.

За Европейския съюз

[1] [да се добави препратката]

[2] ОВ L 202, 5.8.2011 г., стр. 1.

[3] [да се добави препратка към официалната нотификация]